[{"text_idx": "#000025", "text": "Adar sy\u2019n Ymweld dros y Gaeaf"}, {"text_idx": "#000028", "text": "Codiad yn Lefel y Mo\u0302r"}, {"text_idx": "#000037", "text": "Mae\u2019n bosib ymweld ag un o gytrefu adar y mo\u0302r Sir Benfro i weld y pa\u0302l, yr heligog a gwalch y penwaig yn eu holl ysblander, ond nid ydyw mor hawdd deifio o dan y tonnau i gael cipolwg ar y bywyd gwyllt morol gwefreiddiol sy\u2019n pasio\u2019r glannau bob blwyddyn."}, {"text_idx": "#000038", "text": "Mae Sir Benfro\u2019n ffodus iawn. Mae\u2019n ymdrochi mewn dyfroedd sydd wedi teithio o\u2019r Caribi\u0302 trwy Lif y Gwlff. Mae\u2019r un cerhyntau yn dod a\u0302 maetholion at ein glannau ac mae\u2019r rhain, yn eu tro, yn denu creaduriaid sy\u2019n chwilio am fwyd."}, {"text_idx": "#000039", "text": "Beth sy\u2019n llechu o dan yr wyneb? Mae Sir Benfro\u2019n croesawu ymwelwyr morol sy\u2019n amrywio o\u2019r heulforgi, y chwysigen fo\u0302r, y morfil minc a sawl math o ddolffin."}, {"text_idx": "#000040", "text": "Mae Sir Benfro\u2019n elwa o\u2019r hinsawdd forol fwyn y mae Llif y Gwlff yn ei chario\u2019r holl ffordd o India\u2019r Gorllewin. Daw\u2019r un dyfroedd a\u0302 llond lle o blancton, pysgod ac ystifflogod i ddyfroedd Sir Benfro dros yr haf. Yn naturiol, mae gwledd mor foethus yn denu ychydig o aelodau mwy egsotig y mo\u0302r i ginio."}, {"text_idx": "#000041", "text": "Yn sicr, y creadur mwyaf i ymweld a\u0302 dyfroedd Sir Benfro, yw\u2019r heulforgi. Mae\u2019r pysgodyn hwn yn gallu tyfu i fod mor fawr a thrwm a\u0302 bws deulawr, ond mae\u2019n byw\u2019n gyfan gwbl ar blancton, ac anifeiliaid a phlanhigion microsgopig. Dros yr haf, gellir ei weld o\u2019r arfordir yn symud yn araf drwy\u2019r dw\u0302r, naill ai ar ei ben ei hun neu mewn grw\u0302p. Mae yna lawer am fywyd y creadur hwn sydd ddim yn wybyddus, ond mae poblogaethau heulforgwn yn ymddangos eu bod yn symud i fyny Mo\u0302r Iwerddon tuag at Ynys Manaw."}, {"text_idx": "#000042", "text": "Ymwelydd rhyfeddaf y cefnfor yw\u2019r heulbysgodyn. Mae\u2019r pysgodyn hwn yn edrych bron fel pla\u0302t cinio mawr, yn grwn ac yn wastad. Mae\u2019n nofio\u2019n unionsyth gyda ffiniau anferth ar y top ac oddi tano i helpu llywio, neu gellir ei weld ar ei ochr ar yr arwyneb, yn amsugno gwres yr haul. Mae heulbysgod yn ymweld a\u0302 Sir Benfro\u2019n aml dros yr haf, a gellir eu gweld o\u2019r arfordir neu\u2019r ynysoedd oddi ar y lan."}, {"text_idx": "#000043", "text": "Daw slefrenni mo\u0302r ar gerhyntau\u2019r cefnfor sy\u2019n taflu hinsawdd forol fwyn dros Sir Benfro, ac maen nhw\u2019n ymweld a\u0302\u2019r arfordir yn rheolaidd dros yr haf. Gellir gweld pum prif fath; y slefren gasgen, slefren mwng y llew, slefren y lleuad, y slefren gwmpawd a\u2019r slefren las."}, {"text_idx": "#000044", "text": "Mae slefren y lleuad yn rhywogaeth a welir yn gyffredin. Dyma\u2019r slefrenni mo\u0302r a welir gan amlaf wedi eu golchi arno i\u2019r traethau yn gynnar yn yr haf. Maen nhw fel disgiau crwn tua maint soser gyda phedair cylch ysgafn yn y canol. Maen nhw\u2019n gallu pigo ryw ychydig."}, {"text_idx": "#000045", "text": "Mae\u2019r slefren gasgen yn fwy o faint, ond yn hollol ddiniwed, ac mae\u2019n un o\u2019r rhywogaethau mwyaf sydd i\u2019w gweld yn y Deyrnas Unedig. Mae\u2019r slefren hon hefyd i\u2019w gweld yn farw ar draethau, ac i\u2019w gweld gan amlaf yn Ne Sir Benfro oddi ar yr arfordir yn Ystagbwll."}, {"text_idx": "#000046", "text": "I ddilyn y slefrenni mo\u0302r, daw\u2019r creaduriaid sy\u2019n bwydo arnynt. Ystyrir crwban y mo\u0302r yn greadur dyfroedd trofannol, ond mae\u2019n mwynhau slefren fo\u0302r neu ddwy ac yn ymweld ag arfordir Penfro\u2019n rheolaidd. Y math mwyaf cyffredin o grwban y mo\u0302r a welir yn y dyfroedd hyn yw\u2019r mo\u0302r-grwban lledraidd, ymlusgiad sy\u2019n gallu tyfu i 6 throedfedd o hyd. Mae mo\u0302r-grwbanod eraill sy\u2019n ymweld yn cynnwys y mo\u0302r-grwban pendew a\u2019r mo\u0302r-grwban gwalchbig."}, {"text_idx": "#000047", "text": "Ni ellir dweud mai ymwelwyr tymhorol ag arfordir Penfro yn unig yw\u2019r morfilod a\u2019r dolffiniaid, ac mae yna nifer o forfilod a dolffiniaid i\u2019w gweld ym Mo\u0302r Iwerddon. Ymhlith y rheiny a welir yn rheolaidd mae llamhidydd yr harbwr a\u2019r dolffin cyffredin, trwynbwl a llwyd. Yn wir, mae gan Fo\u0302r Iwerddon un o\u2019r poblogaethau pwysicaf o ddolffiniaid trwynbwl yn y Deyrnas Unedig, a nifer sylweddol o lamhidyddion yr harbwr."}, {"text_idx": "#000048", "text": "Pam mae\u2019r mamaliaid hyn yn defnyddio Mo\u0302r Iwerddon? Caiff y dyfroedd o amgylch arfordir Penfro eu troi gan gerhyntau llanwol cryf sy\u2019n cylchdroi maetholion, ac mae\u2019r dyfroedd felly\u2019n gyfoeth o fywyd mo\u0302r, sy\u2019n fwyd perffaith i ddolffiniaid a morfilod. Dros fisoedd yr haf, mae amodau\u2019r tywydd a chyflwr y mo\u0302r yn cyfuno i dynnu niferoedd mawr o blancton, gwymon ac ystifflogod i mewn i Fo\u0302r Iwerddon. Mae hyn yn denu mamaliaid morol a fyddai fel arfer ond yn cael eu gweld yn y cefnfor agored. Mae\u2019r rhywogaethau\u2019n cynnwys morfilod minc, morfilod ffin, morfilod pengrwn a dolffiniaid pig cwta."}, {"text_idx": "#000049", "text": "Beth yw\u2019r ffordd orau o weld y creaduriaid hyn? Mae\u2019n bosib eu gweld oddi ar lwybr yr arfordir, ac oddi ar yr ynysoedd oddi ar y lan. Gellir cael taith ar gwch hefyd o Borthstinian a Solfach. Mae Ymddiriedolaeth Mo\u0302r De a Gorllewin Cymru\u2019n defnyddio\u2019r cwch sy\u2019n croesi\u2019r culfor o Abergwaun i fonitro morfilod a dolffiniaid."}, {"text_idx": "#000051", "text": "Mae Sir Benfro yn lleoliad poblogaidd i sawl math o aderyn dros y gaeaf."}, {"text_idx": "#000052", "text": "Mae unrhyw ymweliad a\u0302 chytref adar y mo\u0302r yn wledd i\u2019r synhwyrau; symudiadau, sain ac arogleuon miloedd o adar yn llenwi\u2019r aer ac yn llenwi silff..."}, {"text_idx": "#000058", "text": "Darganfyddwch rai o\u2019r ffeithiau a ffigyrau diddorol sy'n amlygu pam fod Parc Cenedlaethol Arfordir Penfro mor arbennig."}, {"text_idx": "#000061", "text": "Dewch i archwilio\u2019r bywyd gwyllt bendigedig sydd wedi ymgartrefu yma ar Arfordir Penfro."}, {"text_idx": "#000062", "text": "Mae yna lawer o gynefinoedd ym Mharc Cenedlaethol Arfordir Penfro sy'n cynnal amrywiaeth eang o fywyd gwyllt."}, {"text_idx": "#000063", "text": "Mae\u2019r cerrig sy\u2019n ffurfio sylfeini\u2019r Parc yn un o\u2019r prif resymau dros ein dynodiad fel Parc Cenedlaethol yn y lle cyntaf."}, {"text_idx": "#000067", "text": "Mae cwcis angenrheidiol yn gwbl hanfodol er mwyn i\u2019r wefan weithio\u2019n iawn. Mae\u2019r cwcis hyn yn sicrhau gweithrediad sylfaenol a nodweddion diogelwch y wefan, yn ddienw."}]